LaBa kompastui puolustus- virheisiin - ESS.fi
Koripallo 10.10.2019
Koripallo: Maajoukkuemiehiä vilisevä Seagulls rokotti isäntien nukahduksista.
Kouvolasta Lahteen tulleen takamies Tuomas Hirvosen (oik.) kotidebyytti jäi mieleen, vaikka tappio kismittikin. Kuva: Sami Lettojärvi
Jerry Evans Jr oli Seagullsia vastaan kotijoukkueen tehokkain 23 pisteellään. Kuva: Sami Lettojärvi
84 Lahti Basketball
90 Seagulls
Vielä kauden toinenkaan kotiottelu Korisliigassa ei tuonut kaivattua voittoa Lahti Basketballille. Keskiviikkona vastassa ollut Helsinki Seagulls näytti, mikä on rutiinin merkitys huippukoriksessa. Yhtenä suurimpana mestarisuosikkina kauteen lähtenyt Seagulls ei häikäissyt Lahti Energia -areenassa. Perusvarma esitys riitti kuitenkin niukkaan 90–84-vierasvoittoon.
Lahti Basketball ei tappiosta huolimatta pelannut huonosti. Muutamat nukahdukset etenkin puolustuspäässä maksoivat liikaa. Rutinoitunut helsinkiläisnippu käytti häikäilemättä isäntien hassit hyväkseen ja piti johtonsa loppuun asti.
Tästä pitää oppia. LaBan päävalmentaja Petri Velling
LaBa osoitti neljännellä jaksolla taistelutahtoaan. Lahtelaiset eivät luovuttaneet, vaan joukkue painoi tiukasti päälle. Kun Courtney Stockard (18/5) nosti puolitoista minuuttia ennen loppua lay upin koriin, LaBa nousi neljän pisteen päähän (79–83). Seuraavassa hyökkäyksessä Seagulls kävi hakemassa kaksi ratkaisevaa hyökkäyspään levypalloa.
Kun Tuomas Hirvonen epäonnistui vajaa minuutti ennen summeria kolmosessaan, kävi takaa-ajo vaikeaksi. ”Gullsien” mainio takamies Richard Williams (15/3/7 syöttöä) niittasi Hirvosen epäonnistuneen heiton jälkeen komealla korille ajollaan ottelun pakettiin.
– Annoimme itsellemme mahdollisuuden nousta päätösjaksolla mukaan voittotaisteluun. Vastustajan neljä hyökkäyspään levypalloa parin viimeisen minuutin aikana olivat meille liikaa. Ne söivät kiriämme. Tästä pitää oppia, Lahti Basketballin päävalmentaja Petri Velling summasi.
Tätä on odotettu. LaBan takamies Tuomas Hirvonen
Lahtelaisten ehdottomaan parhaimmistoon jälleen kuulunut kapteeni Vesa Mäkäläinen (16/3) oli matsin jälkeen harmissaan, mutta kokenut pelimies tiesi saman tien, mistä homma jäi kiikastamaan.
– Päästimme ihan liikaa pinnoja omaan koriin. Kyllä 84 pisteellä pitäisi korispeli voittaa, Mäkäläinen korosti.
LaBan pelaamisesta näkee, että yhteiset harjoitukset ovat edelleen jääneet vähiin. Silloin kun joukkue malttaa pysyä suunnitelmassaan, homma toimii vähintäänkin tyydyttävästi. Sitten kun alkaa sooloilu, korttitalo murenee.
– Suurimmat ongelmat meillä on puolustuspäässä. Kun puolustus toimii, pääsemme juoksemaan hyvin kenttää ja saamme hyviä heittoja. Liian usein olemme aivan tuuliajolla. En edes muista, kuinka monta kertaa esimerkiksi autoimme puolustuksessa pallon puolelta. Niin ei vaan saa tapahtua. Mutta nämäkin asiat paranevat ajan myötä. Tällä hetkellä puolustuspelaaminen ei anna meille mahdollisuuksia voittaa pelejä, Mäkäläinen summasi.
Kouvoista Lahteen siirtynyt takamies Tuomas Hirvonen pelasi nyt ensimmäisen kerran uuden kotiyleisön edessä. Hirvonen oli mukana viime sunnuntaina voittoisassa Kauhajoen vierasreissulla. Koti­debyytti jäi mieleen, vaikka tappio kismittikin.
– Oli kivaa pelata äänekkään yleisön (1 002) edessä. Hallissa oli loistava meno. Tätä on odotettu. Harmittaa vain, että teimme liikaa virheitä. Ne maksoivat voiton, Hirvonen sanoi.
Hirvosen tulo mukaan kokoonpanoon on piristänyt huomattavasti LaBan pelaamista.
– Kun miettii sitä tosiseikkaa, että olemme olleet tällä ryhmällä yhdessä noin 1,5 viikkoa, niin siihen nähden peli kulkee ihan ok. Nytkin taistelimme aika epätasaisen esityksen jälkeen voitosta yhtä sarjan ennakkosuosikkia vastaan. Kunhan pääsemme hiomaan treeneissä pelin yksityiskohtia, kaikki näyttää paljon valoisammalta, Hirvonen korosti.
Lahti Basketball–Helsinki Seagulls 84–90 (38–42)
Lahti: Jerry Evans Jr. 23/5, Courtney Stockard 18/5, Vesa Mäkäläinen 16/3, Devante Wallace 10/7/5 syöttöä, Tuomas Hirvonen 7/4, Sami Ikävalko 6/0, Desmond Hubert 4/9.
Seagulls: Shawn Huff 15/10, Richard Williams 15/3/7 syöttöä, Trae Bell-Haynes 13/4, Antti Kanervo 13/2, Kazembe Abif 12/4, Tuukka Kotti 11/2, Elijah Stewart 11/4, Sakari Laakso 0/1, Erik Waxlax 0/1.
Erotuomarit: Ville Selkee, Elias Anttonen, Kalle Siivonen.
Yleisöä: 1 002.